P6_TA(2005)0117

Αίτηση προσχώρησης της Βουλγαρίας στην ΕΕ

Ψήφισμα του Ευρωπαϊκού Κοινοβουλίου σχετικά με την αίτηση προσχώρησης της Δημοκρατίας της Βουλγαρίας στην Ευρωπαϊκή Ένωση (2005/2029(INI))

Το Ευρωπαϊκό Κοινοβούλιο,

- έχοντας υπόψη την αίτηση που υπέβαλε η Δημοκρατία της Βουλγαρίας στις 14 Δεκεμβρίου 1995 για προσχώρηση στην Ευρωπαϊκή Ένωση,

- έχοντας υπόψη τη γνωμοδότηση της Επιτροπής του 1997 σχετικά με την αίτηση της Δημοκρατίας της Βουλγαρίας για προσχώρηση στην Ευρωπαϊκή Ένωση,

- έχοντας υπόψη τις περιοδικές εκθέσεις της Επιτροπής σχετικά με την πρόοδο της Δημοκρατίας της Βουλγαρίας προς την προσχώρηση οι οποίες καλύπτουν τα έτη 1998-2004 και έχοντας υπόψη το Έγγραφο Στρατηγικής της Επιτροπής σε ό,τι αφορά στην πρόοδο της διαδικασίας διεύρυνσης (COM(2004)0657 — C6-0150/2004),

- έχοντας υπόψη τα συμπεράσματα της Προεδρίας στο Ευρωπαϊκό Συμβούλιο των Βρυξελλών της 16ης- 17ης Δεκεμβρίου 2004,

- έχοντας υπόψη όλα τα ψηφίσματα και τις εκθέσεις από την έναρξη των διαπραγματεύσεων για την προσχώρηση έως σήμερα,

- έχοντας υπόψη τη γνωμοδότηση της Επιτροπής της 22ας Φεβρουαρίου 2005 σχετικά με τις αιτήσεις της Δημοκρατίας της Βουλγαρίας και της Ρουμανίας για προσχώρηση στην Ευρωπαϊκή Ένωση (COM(2005)0055),

- έχοντας υπόψη το σχέδιο συνθήκης για την προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση,

- έχοντας υπόψη την ανταλλαγή επιστολών μεταξύ του Προέδρου του Ευρωπαϊκού Κοινοβουλίου και του Προέδρου της Επιτροπής όσον αφορά την πλήρη συμμετοχή του Ευρωπαϊκού Κοινοβουλίου κάθε φορά που σχεδιάζεται η ενεργοποίηση μιας από τις ρήτρες διασφάλισης της Συνθήκης Προσχώρησης,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων και τη γνωμοδότηση της Επιτροπής Γεωργίας και Ανάπτυξης της Υπαίθρου (A6-0078/2005),

A. λαμβάνοντας υπόψη ότι η Βουλγαρία κατέθεσε αίτηση για προσχώρηση στην Ευρωπαϊκή Ένωση στις 14 Δεκεμβρίου 1995, αναγνωρίστηκε επισήμως ως υποψήφια χώρα στις 16 Ιουλίου 1997, ξεκίνησε τις διαπραγματεύσεις στις 15 Φεβρουαρίου 2000 και ολοκλήρωσε επιτυχώς τις ενταξιακές διαπραγματεύσεις της στις 14 Δεκεμβρίου 2004,

B. λαμβάνοντας υπόψη ότι κοινός μας στόχος είναι ότι η Βουλγαρία θα πρέπει να ολοκληρώσει επιτυχώς τις προετοιμασίες της ενόψει της υπογραφής της Συνθήκης Προσχώρησης στις 25 Απριλίου 2005 και ενόψει της ένταξής της την 1η Ιανουαρίου 2007,

Γ. λαμβάνοντας υπόψη ότι η Βουλγαρία εξακολουθεί να πληροί τα πολιτικά κριτήρια και ότι αναμένεται να μπορέσει να συμμορφωθεί με όλες τις απαιτήσεις για την ένταξή της εντός του καθορισμένου χρονικού πλαισίου,

Δ. λαμβάνοντας υπόψη ότι το Ευρωπαϊκό Κοινοβούλιο υποστηρίζει συνεχώς ότι η προσχώρηση της Βουλγαρίας θα πρέπει να εξαρτηθεί αποκλειστικά από τις δικές της προσπάθειες και δεν θα πρέπει να συνδεθεί με την υποψηφιότητα κάποιας άλλης χώρας,

1. χαιρετίζει την απόφαση του Ευρωπαϊκού Συμβουλίου της 17ης Δεκεμβρίου 2004 για την επιτυχή ολοκλήρωση των διαπραγματεύσεων με τη Βουλγαρία, κατόπιν πολυετών ενταξιακών διαπραγματεύσεων και προετοιμασιών, εξασφαλίζοντας με αυτόν τον τρόπο ότι η Βουλγαρία βρίσκεται στην πορεία ένταξής της στην ΕΕ την 1η Ιανουαρίου 2007·

2. συμμερίζεται τα συμπεράσματα του Συμβουλίου, σύμφωνα με τα οποία η Βουλγαρία θα μπορέσει να αναλάβει όλες τις υποχρεώσεις της προσχώρησης, και προς τον σκοπό αυτόν ενθαρρύνει τη Βουλγαρία να συνεχίσει να σημειώνει πρόοδο με επιτυχή και έγκαιρο τρόπο και με όλες τις αναγκαίες μεταρρυθμίσεις απέναντι στις ελλείψεις που προσδιορίστηκαν στην τελευταία Περιοδική Έκθεση της Επιτροπής και αναφέρθηκαν στα πρόσφατα ψηφίσματα του Κοινοβουλίου, απομακρύνοντας κατ' αυτόν τον τρόπο οποιαδήποτε πιθανότητα επίκλησης των "ρητρών διασφάλισης"·

3. παρατηρεί ότι η εξαιρετική πρόοδος που έχει σημειωθεί έως σήμερα κατέστη δυνατή χάρη στη σταθερή πολιτική αποφασιστικότητα των διαδοχικών βουλγαρικών κυβερνήσεων και χάρη στην εμπιστοσύνη και αντοχή του βουλγαρικού λαού όσον αφορά την επιδίωξη και την αποδοχή των απαραίτητων αλλαγών·

4. χαιρετίζει τις πολυάριθμες νομοθετικές και συνταγματικές αλλαγές που πραγματοποίησε η Βουλγαρία τα τελευταία χρόνια και τονίζει την ανάγκη για πρακτική υλοποίηση των μεταρρυθμίσεων, προκειμένου τα οφέλη τους να γίνουν ευρύτερα αισθητά·

5. αναγνωρίζει τη συμβολή της Βουλγαρίας στη σταθερότητα της ευρύτερης περιοχής της Νοτιοανατολικής Ευρώπης και τον συνεχή ρόλο που μπορεί να διαδραματίσει στην προώθηση της περιφερειακής ασφάλειας και ευημερίας·

Πολιτικά κριτήρια

6. σημειώνει τη σταθερότητα των δημοκρατικών θεσμών στη Βουλγαρία, τη νέα δέσμευση των πολιτικών κομμάτων για αποτελεσματικούς πολιτικούς συνασπισμούς και την ομόφωνη έγκριση στις 18 Φεβρουαρίου 2005 των τροπολογιών επί του Συντάγματος, καθώς και την έγκριση του νέου Νόμου για τα Πολιτικά Κόμματα τον Δεκέμβριο του 2004·

7. αναμένει από την Επιτροπή να υποβάλλει σε τακτά διαστήματα εκθέσεις στο Κοινοβούλιο σχετικά με την πρόοδο που επιτυγχάνεται όσον αφορά την υλοποίηση των δεσμεύσεων της Βουλγαρίας και να ληφθεί υπόψη η γνώμη του Κοινοβουλίου σε περίπτωση που εξεταστεί το ενδεχόμενο επίκλησης της ρήτρας διασφάλισης·

8. αναγνωρίζει ότι η μεταρρύθμιση της δικαιοσύνης θα αποτελέσει βασικό παράγοντα στην ετοιμότητα της Βουλγαρίας για την προσχώρηση και στην καθιέρωση πραγματικής εμπιστοσύνης στους εθνικούς θεσμούς και διαδικασίες, με σημαντικές επιπτώσεις σε άλλους τομείς, καθώς και στις σχέσεις της Βουλγαρίας με άλλες χώρες· συνεπώς, επικροτεί τα σημαντικά βήματα που έχει κάνει η Βουλγαρία, όπως τα προσφάτως εγκεκριμένα νομοθετικά, διοικητικά και οργανωτικά μέτρα, κυρίως τον Νόμο περί Διαμεσολάβησης, την Εθνική Αρχή για τη Μεταρρύθμιση των Ποινικών Διαδικασιών και την Κοινή Δήλωση περί Συνεργασίας για τη Μεταρρύθμιση της Ποινικής Δικαιοσύνης·

9. ζητεί να υπάρξει περαιτέρω ενασχόληση με την προδικαστική φάση της δικαστικής διαδικασίας και τον ρόλο του Εισαγγελέα, ώστε να εξασφαλιστεί η διαφανής, υπεύθυνη και αποτελεσματική διοίκηση της υπηρεσίας ερευνών και της Εισαγγελίας, καθώς και τη θέσπιση αξιόπιστου μηχανισμού για την απόλυση διεφθαρμένων ή ανίκανων δικαστών, εισαγγελέων και ανακριτών· εκφράζει εν προκειμένω τη λύπη του για το γεγονός ότι η προγραμματισμένη μεταρρύθμιση της ποινικής δικαιοσύνης, η οποία προβλέπει την ανάπτυξη ολωσδιόλου νέων κωδίκων ποινικής δικονομίας, δεν προβλέπεται να εγκριθεί από το σημερινό κοινοβούλιο λόγω της αδυναμίας διασφάλισης επαρκούς πλειοψηφίας· παροτρύνει, ως εκ τούτου το βουλγαρικό κοινοβούλιο να συνεχίσει τις πολλά υποσχόμενες προσπάθειές του σε αυτόν τον τομέα·

10. ζητεί να υπάρξει συνεχής απτή βελτίωση όσον αφορά τη μεταρρύθμιση της αστυνομίας, ώστε να της δοθεί η δυνατότητα να αντιμετωπίζει αποτελεσματικά το οργανωμένο έγκλημα, τη σωματεμπορία και τη διαφθορά, και παράλληλα αναγνωρίζει την πρόοδο που το Υπουργείο Εσωτερικών έχει ήδη πραγματοποιήσει όσον αφορά την καταπολέμηση της εγκληματικότητας σε υψηλά κλιμάκια, όπως αναγνωρίζει η Europol, και χαιρετίζει ιδιαίτερα την έγκριση του Νόμου περί Δήμευσης των Περιουσιακών Στοιχείων από Εγκληματική Δραστηριότητα τον Φεβρουάριο του 2005· ζητεί μετ' επιτάσεως από τις βουλγαρικές αρχές να ενισχύσουν ακόμα περισσότερο τα σθεναρά μέτρα ενάντια στο ξέπλυμα χρήματος και τη σχετική κατάχρηση των δημοσιονομικών θεσμών·

11. συγχαίρει τη Βουλγαρία για την έναρξη της "Δεκαετίας για την Ένταξη των Ρομ" στις 2 Φεβρουαρίου 2005 και αναγνωρίζει τη δέσμευση της Βουλγαρίας για την ένταξη των Ρομ μέσω της έγκρισης πλήρους νομοθεσίας κατά των διακρίσεων· σημειώνει με ικανοποίηση την ανάπτυξη ενός εθνικού προγράμματος με στόχο τη βελτίωση των συνθηκών στέγασης στις αστικές περιοχές που κατοικούνται ως επί το πλείστον από Ρομ και άλλες εθνοτικές μειονότητες, αλλά ζητεί την πιο αποτελεσματική εφαρμογή πρακτικών και ουσιαστικών μέτρων, ιδιαίτερα όσον αφορά την αντιμετώπιση των εκπαιδευτικών μειονεκτημάτων και των υψηλών ποσοστών ανεργίας εντός της κοινότητας των Ρομ· διαπιστώνει την ανάγκη για παρεμβάσεις στις υποδομές ώστε να αναβαθμιστούν και να βελτιωθούν οι συνθήκες διαβίωσης ως μέρος επαρκώς χρηματοδοτούμενης στρατηγικής αναγέννησης, καθώς και για την απόδοση προσοχής στην άνευ διακρίσεων παροχή υγειονομικής περίθαλψης και δημόσιων και κοινωνικών υπηρεσιών· τονίζει ότι η επιτυχής ένταξη της κοινότητας των Ρομ εξαρτάται από την παροχή στους Ρομ της δυνατότητας ενεργού συμμετοχής στην εκπόνηση και εφαρμογή στρατηγικών και προγραμμάτων που αποσκοπούν στην επίτευξη αυτών των στόχων·

12. χαιρετίζει τη θέσπιση τον Ιούνιο του 2004 στρατηγικής για την εκπαίδευση μαθητών από μειονοτικές κοινότητες, διαπιστώνει όμως ότι ο διαχωρισμός στην εκπαίδευση εξακολουθεί να ισχύει για πολλά παιδιά Ρομ και να τους στερεί την πρόσβαση σε ποιοτική εκπαίδευση· καλεί τις βουλγαρικές αρχές να διασφαλίσουν ότι οι πολιτικές δεσμεύσεις για την άρση των εκπαιδευτικών μειονεκτημάτων και του διαχωρισμού θα υλοποιηθούν και θα ενισχυθούν οικονομικά, ώστε να υποστηριχθεί η γλωσσική και πολιτιστική ταυτότητα των εθνικών μειονοτήτων·

13. καλεί την Επιτροπή να βελτιώσει σημαντικά τα προγράμματά της που αφορούν τους Ρομ, σημειώνοντας ότι, σύμφωνα με την Ανασκόπηση του ΕΝΣ σχετικά με τη βοήθεια του προγράμματος Phare της ΕΕ προς τις Μειονότητες των Ρομ που εκδόθηκε τον Δεκέμβριο του 2004, η διαχείριση των προγραμμάτων επιδεινώθηκε από τις ελλείψεις και τις αλλαγές του προσωπικού και από την ανεπαρκή διοικητική ικανότητα και ικανότητα απορρόφησης, τα ζητήματα της ανεργίας παραβλέφθηκαν σε μεγάλο βαθμό και διατέθηκαν ανεπαρκείς πόροι σε προγράμματα για την υγεία και στην παροχή πληροφοριών που αφορούν την υγεία·

14. χαιρετίζει την έγκριση Εθνικού Σχεδίου Στρατηγικής και Δράσης για την προστασία των δικαιωμάτων των παιδιών του δρόμου και ζητεί τώρα την πλήρη υλοποίησή του, με τη στήριξη επαρκών χρηματοοικονομικών και ανθρώπινων πόρων, ώστε να σημειωθούν πρακτικές και ορατές βελτιώσεις όσον αφορά την ευημερία των παιδιών και τις συνθήκες διαβίωσης αυτού του εξαιρετικά ευάλωτου τμήματος της κοινωνίας·

15. σημειώνει, σε ό,τι αφορά την κατάσταση των παιδιών σε ιδρύματα, ότι πρέπει να σημειωθεί σημαντικά μεγαλύτερη πρόοδος στο σχέδιο αποϊδρυματοποίησης της Βουλγαρίας· συνεπώς, καλεί μετ' επιτάσεως τη Βουλγαρία να εντατικοποιήσει τις προσπάθειές της σε αυτόν τον τομέα και επαναλαμβάνει την έκκλησή του για μία ενιαία κυβερνητική υπηρεσία με επαρκή χρηματοδότηση και πόρους, ώστε να εξασφαλιστεί ότι οι μεταρρυθμίσεις που αφορούν την ευημερία των παιδιών θα υλοποιηθούν αποτελεσματικά· ζητεί μεγαλύτερη βοήθεια εκ μέρους της Επιτροπής σε αυτόν τον τομέα·

16. καλεί την Βουλγαρία να δώσει ιδιαίτερη προσοχή στην κατάσταση των ατόμων τα οποία οι δημόσιες αρχές εγκλείουν σε ιδρύματα για ενήλικες με διανοητικές διαταραχές· τονίζει, εν προκειμένω, την επείγουσα ανάγκη παροχής κατάλληλης μέριμνας για τους διαμένοντες στα ιδρύματα αυτά, ιδίως όσον αφορά τους υλικούς και ανθρώπινους πόρους·

Οικονομικά κριτήρια

17. επιδοκιμάζει την οικονομική απόδοση της Βουλγαρίας (ένας από τους υψηλότερους ρυθμούς αύξησης του ΑΕγχΠ μεταξύ των υποψήφιων κρατών και των κρατών μελών της ΕΕ), η οποία είναι συνέπεια ουσιαστικών διαρθρωτικών μεταρρυθμίσεων· αυτή η κατάσταση πρέπει να παγιωθεί ακόμα περισσότερο, ώστε να μπορέσει η Βουλγαρία να αντιμετωπίσει μακροπρόθεσμα την πίεση του ανταγωνισμού και τις δυνάμεις της αγοράς εντός της Ένωσης·

18. χαιρετίζει την ετυμηγορία της Επιτροπής, σύμφωνα με την οποία η Βουλγαρία διαθέτει σταθερή χρηματοοικονομική διάρθρωση και υγιή προϋπολογισμό που θα μπορούσε να αποτελέσει παράδειγμα για ορισμένα κράτη μέλη, και ζητεί τη βελτίωση των συστημάτων εσωτερικού ελέγχου και δημοσιονομικού ελέγχου·

19. εξακολουθεί να επιμένει ότι η πραγματική οικονομική πρόοδος θα μετρηθεί με τα απτά οφέλη για τους βούλγαρους πολίτες όσον αφορά τη βελτίωση του επιπέδου διαβίωσής τους· σε αυτό το πλαίσιο, συγχαίρει τη Βουλγαρία για τη μείωση του επιπέδου της ανεργίας, εκφράζει την ικανοποίησή του για το γεγονός ότι το ποσοστό αυτό προβλέπεται να μειωθεί ακόμη περισσότερο το 2005, και καλεί τη Βουλγαρία να εισαγάγει μεγαλύτερη ευελιξία στην αγορά εργασίας της, προκειμένου να επιταχύνει την ανάπτυξη στον τομέα της απασχόλησης·

20. χαιρετίζει τη συνεχή συμβολή στη βουλγαρική οικονομία που οφείλεται στη μεγάλη διόγκωση της βιομηχανικής παραγωγής από τα μέσα του 2002·

21. χαιρετίζει τους πρόσφατους νέους νόμους για τις επενδυτικές και επιχειρηματικές δραστηριότητες που έχουν εκσυγχρονίσει τις διαδικασίες εισόδου και εξόδου από την αγορά, και παράλληλα εφιστά την προσοχή έναντι των υπερβολικών και πολύ περίπλοκων κανονισμών που παρακωλύουν την ανάπτυξη·

22. χαιρετίζει τη διεύρυνση του ιδιωτικού τομέα και τη σημαντική πρόοδο που σημειώθηκε στην ελευθέρωση βασικών τομέων, κυρίως του τραπεζικού τομέα, των τηλεπικοινωνιών και των αερομεταφορών, με την αύξηση του ποσοστού των εργαζομένων στον ιδιωτικό τομέα από 46 % το 1999 σε 64 % το 2004· συνεπώς εκφράζει την απογοήτευσή του, σε αυτό το πλαίσιο, για την αποτυχία της πώλησης των θυγατρικών εταιρειών της Bulgartabac· εκφράζει την επιδοκιμασία του για το σχέδιο της κυβέρνησης για επανάληψη της δημοπρασίας για τις θυγατρικές εταιρείες της Bulgartabac πριν από το τέλος της θητείας της· ζητεί μετ' επιτάσεως από τη βουλγαρική κυβέρνηση να διατηρήσει την ώθηση που έχει δοθεί στις ιδιωτικοποιήσεις και να κάνει βήματα ώστε να εγγυηθεί ότι οι διαδικασίες είναι διαφανείς και δίκαιες·

Κοινοτικό κεκτημένο

23. ενθαρρύνει τη Βουλγαρία να συνεχίσει τη βελτίωση της διοικητικής ικανότητας σε τομείς όπως οι δημόσιες συμβάσεις, ο ανταγωνισμός, η δικαιοσύνη και οι εσωτερικές υποθέσεις, προκειμένου να εξασφαλίσει την αποτελεσματική υλοποίηση του κεκτημένου και να προσφέρει δίκαιες και διαφανείς δημόσιες υπηρεσίες στους πολίτες και τους οικονομικούς παράγοντες·

24. τονίζει ότι η ικανότητα διασφάλισης του ελέγχου των μελλοντικών εξωτερικών συνόρων της ΕΕ και πρόληψης της σωματεμπορίας και του λαθρεμπορίου παραμένει ζήτημα υψίστης σημασίας για τους πολίτες των ευρωπαϊκών χωρών·

25. επιμένει ότι η Βουλγαρία πρέπει να εγκρίνει τα εναπομείναντα τμήματα της νομοθεσίας, ιδιαίτερα στους τομείς της ενιαίας αγοράς, του εταιρικού δικαίου, του περιβάλλοντος και της προστασίας των καταναλωτών· ανησυχεί για την ευρείας κλίμακας παράνομη υλοτομία στη Βουλγαρία· αποδοκιμάζει το γεγονός ότι σχεδόν το ήμισυ της συνολικής ποσότητας ξυλείας που προέρχεται από τη Βουλγαρία είναι αποτέλεσμα παράνομης υλοτομίας και ότι σημειώνεται υπέρβαση κατά 1,5 εκατ. κυβικά μέτρα της ετήσιας επιτρεπόμενης ποσότητας υλοτομίας· επομένως, τονίζει την ανάγκη να σταματήσει η παράνομη υλοτομία στη Βουλγαρία·

26. εκφράζει την ικανοποίησή της για την πρόοδο που πραγματοποίησε η Βουλγαρία όσον αφορά την ευθυγράμμιση της αγροτικής πολιτικής της με το ισχύον κοινοτικό δίκαιο· τονίζει όμως τη σημασία της ολοκλήρωσης της απαιτούμενης προετοιμασίας για την εφαρμογή του κοινοτικού κεκτημένου, η οποία, πέραν της δημιουργίας των απαιτούμενων φορέων ελέγχων και πληρωμών, προϋποθέτει την στελέχωση αυτών με κατάλληλα εκπαιδευμένο προσωπικό·

27. ανησυχεί διότι οι κανόνες που αφορούν την ευζωία των ζώων, ιδιαίτερα όσον αφορά τη μεταφορά τους και τα σφαγεία, δεν πληρούν ακόμη τα πρότυπα της ΕΕ·

28. υπογραμμίζει τη σημασία της δημιουργίας επαρκούς αριθμού καταλλήλως εξοπλισμένων παραμεθορίων σημείων ελέγχου που θα πραγματοποιούν κτηνιατρικούς και φυτοϋγειονομικούς ελέγχους·

29. τονίζει ότι η εφαρμογή της νέας κοινοτικής νομοθεσίας σχετικά με την υγιεινή των τροφίμων αποσκοπεί αποκλειστικά και μόνο στην προστασία των καταναλωτών και στη διασφάλιση της ποιότητας των τροφίμων και δεν θα πρέπει να έχει ως αποτέλεσμα σκόπιμη διαρθρωτική συγκέντρωση στη βιομηχανία επεξεργασίας τροφίμων· ενθαρρύνει την βουλγαρική κυβέρνηση να χρησιμοποιήσει τους πόρους του προγράμματος Sapard για τη διαφοροποίηση της παραγωγής και την υποστήριξη της αποκεντρωμένης παραγωγής τροφίμων υψηλής ποιότητας·

30. σημειώνει την έγκριση, τον Μάρτιο του 2005, μιας από καιρό επιθυμητής Στρατηγικής για την Ανάπτυξη της Ραδιοφωνίας και της Τηλεόρασης και ζητεί να καταβληθούν περαιτέρω προσπάθειες για τη διασφάλιση πλήρως ανεξάρτητων μέσων ενημέρωσης στα οποία δεν θα ασκείται πολιτική επιρροή και να αναληφθεί δράση για την μείωση του αυξανόμενου αριθμού περιπτώσεων δυσφήμισης εις βάρος δημοσιογράφων·

31. ανησυχεί για τις δυσκολίες που αφορούν την επιβολή των δικαιωμάτων πνευματικής ιδιοκτησίας, ιδιαίτερα όσον αφορά την πειρατεία των μέσων ενημέρωσης και την παραβίαση του δικαιώματος πνευματικής ιδιοκτησίας που εξακολουθεί να επηρεάζει το εμπορικό συμφέρον και τις επενδύσεις τόσο των βουλγαρικών όσο και των αλλοδαπών τομέων πνευματικής ιδιοκτησίας· ενθαρρύνει τη βουλγαρική κυβέρνηση να αναπτύξει και να εφαρμόσει ορθά ένα αποτελεσματικό ρυθμιστικό καθεστώς για την πρόληψη αυτών των παράνομων πρακτικών·

32. χαιρετίζει τις πρόσφατες νομικές ρυθμίσεις που θέτουν τέλος στο εισάγον διακρίσεις δασμολογικό σύστημα στον τομέα του τουρισμού· ενθαρρύνει τις βουλγαρικές αρχές να εξαλείψουν τις εναπομείνασες μορφές διάκρισης και τους περιορισμούς κατά πολιτών της ΕΕ και οικονομικών παραγόντων, ιδιαίτερα, όσον αφορά το δικαίωμα εγκατάστασης·

33. συγχαίρει τη Βουλγαρία για τα βήματα που έγιναν προκειμένου να εξασφαλιστεί υψηλό επίπεδο πυρηνικής ασφάλειας στο εργοστάσιο πυρηνικής ενέργειας του Κοζλοντούι· σημειώνει ότι η Ομάδα του Συμβουλίου για Θέματα Ατομικής Ενέργειας εξέδωσε ιδιαίτερα ευνοϊκή έκθεση σχετικά με αυτό το υψηλό επίπεδο πυρηνικής ασφάλειας και σημειώνει επίσης τη σημαντική συμβολή της Βουλγαρίας στην παροχή ενέργειας στην ευρύτερη περιοχή· αναγνωρίζει ότι, στη διάρκεια των ενταξιακών διαπραγματεύσεων με την ΕΕ, η Βουλγαρία προέβη σε σημαντικούς συμβιβασμούς που είχαν σημαντική επίπτωση στη μελλοντική ενεργειακή κατάσταση τόσο σε εθνικό όσο και σε περιφερειακό επίπεδο· εκφράζει την ανησυχία του για το γεγονός ότι προβλέπεται για την περίοδο 2010-2012 σημαντική μείωση των δυνατοτήτων παραγωγής αποθεμάτων στην περιοχή· τονίζει, κατά συνέπεια, τη σημασία της οικοδόμησης νέων ικανοτήτων για τη διατήρηση της ευνοϊκής ενεργειακής κατάστασης της Βουλγαρίας σε βιώσιμη βάση, για την εγγύηση της ασφάλειας παροχής ηλεκτρισμού στην περιοχή, καθώς και για την επίτευξη των στόχων του Πρωτοκόλλου του Κυότο· επιμένει ότι η Επιτροπή πρέπει να παρακολουθεί εκ του σύνεγγυς τις εξελίξεις και να παρέχει κάθε δυνατή βοήθεια από αυτήν την άποψη· και καλεί το Συμβούλιο, ως υπογράφον της συμφωνίας για το κλείσιμο του εργοστασίου του Κοζλοντούι, να συνειδητοποιήσει τον συνακόλουθο κίνδυνο διακοπής της ηλεκτροδότησης σε πολλές χώρες της περιοχής και για τον λόγο αυτό να είναι έτοιμο να αντιμετωπίσει τις ημερομηνίες παύσης της λειτουργίας που προβλέπονται σε αυτήν τη συμφωνία με μεγαλύτερη ευελιξία έως ότου μπορέσει να υπάρξει νέα δυνατότητα παραγωγής στη Βουλγαρία, χωρίς να διακυβευτούν σε καμία περίπτωση οι απαιτήσεις ασφαλείας, οι οποίες πρέπει να έχουν απόλυτη προτεραιότητα·

34. τονίζει ότι, αν και οι μικρές και μεσαίες επιχειρήσεις στη Βουλγαρία αποτελούν το κύριο όχημα για την εφαρμογή μιας βιομηχανικής πολιτικής που συμβάλλει στην βιώσιμη ανάπτυξη, την καινοτομία και τη δημιουργία θέσεων απασχόλησης, υπάρχει έλλειψη συντονισμού μεταξύ κυβερνητικών και μη κυβερνητικών φορέων και εξακολουθεί να εκκρεμεί η θέσπιση πολιτικής για τις επιχειρήσεις και η διοικητική ικανότητα είναι περιορισμένη·

35. χαιρετίζει την πρόοδο που έχει επιτευχθεί στον τομέα των επικοινωνιών, φρονεί όμως ότι υπάρχουν δύο ζητήματα για τα οποία απαιτείται επείγουσα ανάληψη δράσης: πρώτο, πρέπει να ανατεθεί στη ρυθμιστική αρχή η διευθέτηση εμπορικών διαφορών και να ενισχυθεί η ανεξαρτησία της και δεύτερο, η καθολική υπηρεσία πρέπει να ευθυγραμμιστεί περαιτέρω με το "κοινοτικό κεκτημένο" και να εφαρμοστεί και στην πράξη·

36. καλεί την Επιτροπή να βελτιώσει σημαντικά τη διαχείριση, τη στοχοθέτηση και τη διαφάνεια της κοινοτικής χρηματοδότησης, σημειώνοντας ότι τα κοινοτικά προγράμματα, (PHARE, Sapard, ISPA και πυρηνικός παροπλισμός) αποτελούνταν από χορήγηση 495,7 εκατ. ευρώ για το 2004, 399,5 εκατ. ευρώ για το 2005 και 432,1 εκατ. ευρώ για το 2006· παράλληλα, αναμένεται ότι το μετενταξιακό χρηματοδοτικό πακέτο θα παράσχει περίπου 4,6 δισεκατομμύρια ευρώ για τα έτη 2007-2009·

37. ζητεί από τις βουλγαρικές αρχές να διασφαλίσουν τη διαφάνεια όσον αφορά τις χρηματοδοτικές ενισχύσεις που χορηγεί στη χώρα η ΕΕ·

38. κρίνει ευκταίο, προκειμένου να επιτραπεί η εφαρμογή της κοινής αλιευτικής πολιτικής σε όλους τους τομείς, η διοίκηση και οι επαγγελματίες του τομέα να προετοιμαστούν για την προσχώρηση μέσω της διάθεσης των αναγκαίων ανθρώπινων και χρηματοοικονομικών πόρων και κυρίως μέσω της υλοποίησης των πρωτοβουλιών που προβλέπει το πρόγραμμα Sapard·

39. εξακολουθεί να εκφράζει σοβαρές ανησυχίες για τη μη απελευθέρωση από τις αρχές τις Λιβύης των βουλγάρων εργαζομένων στον ιατρικό τομέα, οι οποίοι βρίσκονται υπό κράτηση από το 1999 ως ύποπτοι σε ποινική υπόθεση και οι οποίοι αντιμετωπίζουν τώρα τη θανατική ποινή· καλεί το Συμβούλιο και την Επιτροπή να αντιμετωπίσουν αυτήν την κατάσταση·

40. υπενθυμίζει ότι η προσχώρηση της Βουλγαρίας στην ΕΕ δεν είναι αυτοσκοπός, αλλά θεωρεί ότι η διαδικασία οικονομικής, πολιτικής και κοινωνικής μεταρρύθμισης είναι αυτοδικαίως θετική, γεγονός που θα πρέπει τελικά να οδηγήσει σε μεγαλύτερη ευημερία και βελτίωση της ποιότητας ζωής όλων των πολιτών της Βουλγαρίας·

41. ζητεί από την Επιτροπή να διαθέσει επαρκείς πόρους για ενημερωτικές εκστρατείες, προκειμένου να βελτιωθεί το επίπεδο των γνώσεων του κοινού όσον αφορά τις επιπτώσεις της προσχώρησης της Βουλγαρίας (και της Ρουμανίας)·

42. συναινεί στην υπογραφή της Συνθήκης Προσχώρησης τον Απρίλιο του 2005 και αναμένει να καλωσορίσει τους 18 βούλγαρους κοινοβουλευτικούς παρατηρητές στους κόλπους του·

43. επιμένει ότι οι απόψεις του Ευρωπαϊκού Κοινοβουλίου θα πρέπει να εξακολουθήσουν να λαμβάνονται υπόψη κατά την παρακολούθηση της προόδου της μεταρρύθμισης στη Βουλγαρία μετά από την υπογραφή της συνθήκης προσχώρησης και προτού εξετασθεί το ενδεχόμενο επίκλησης των ρητρών διασφάλισης και για τον σκοπό αυτό, καλεί την Επιτροπή να υποβάλλει εγκαίρως και σε τακτά χρονικά διαστήματα εκθέσεις στο Κοινοβούλιο σχετικά με τις εξελίξεις στη Βουλγαρία·

*

* *

44. αναθέτει στον Πρόεδρό του να διαβιβάσει αυτό το ψήφισμα στο Συμβούλιο, την Επιτροπή και στις κυβερνήσεις και τα κοινοβούλια των κρατών μελών και της Δημοκρατίας της Βουλγαρίας.

--------------------------------------------------